寄題王仲顯讀書樓
作者：范成大
朝代：宋

paragraphs: 嗜書如嗜酒，知味乃篤好。
欲辨已忘言，不爲醒者道。
使君青箱家，文史裝懷抱。
平生名教樂，雙旌不滿笑。
忽乘雪溪興，來檥秦淮棹。
丘亭客漂泊，夜夜短檠照。
人云太癡絕，我自斲輪妙。
今朝檣竿起，昨夢繞閤皂。
云有百尺樓，歸寄北窗傲。
滴露紬朱黄，拂塵靜緗縹。
想當呻畢時，寧復羨騰趠。
古心千載事，俗眼詎能料。
蕭灘富還往，取友必同調。
一張復一弛，釀秫助歌嘯。